
[bookmark: _Hlk183003488]Vabariigi Valitsuse 22. detsembri 2011. a määruse nr 180 „Hea õigusloome ja normitehnika eeskiri“ muutmine


Määrus kehtestatakse Vabariigi Valitsuse seaduse § 27 lõike 3 alusel.


§ 1. Vabariigi Valitsuse 22. detsembri 2011. a määruses nr 180 „Hea õigusloome ja normitehnika eeskiri“ tehakse järgmised muudatused:

1) paragrahvi 1 pealkirjas asendatakse tekstiosa „Väljatöötamiskavatsus, kontseptsioon“ sõnaga „Algatuskiri“; 

2) paragrahvi 1 lõige 1 sõnastatakse järgmiselt:

„(1) Poliitikamuudatuse kohta arvamuse küsimiseks koostatakse algatuskiri, milles käsitletakse järgmist teavet ja põhjendusi:  
1) lahendamist vajav eluline probleem (edaspidi ka küsimus) ja selgitus, miks on riigi õiguslik sekkumine vajalik;
2) poliitikamuudatuse eesmärk; 
3) võimalikud lahendused, kaaludes muu hulgas automatiseerimise võimalusi, sealhulgas tehisaru kasutamist, või põhjendus, miks neid võimalusi ei saa kasutada;
4) lahenduste võimalik mõju, sealhulgas hinnang sellele, kuidas muutub lahendustest mõjutatud isikute halduskoormus, ja koormuse suurenemise korral lahendus olemasoleva halduskoormuse vähendamiseks;
5) edasised tegevused ja ajakava;
6) küsimuse lahendamisel tähtsust omav muu teave.“;

3) paragrahvi 1 lõige 3 tunnistatakse kehtetuks;

4) paragrahvi 1 lõige 4 sõnastatakse järgmiselt:

„(4) Algatuskirja ja seaduseelnõu mõju osa koostamisel ning mõjuanalüüsi tegemisel, samuti seaduse mõju järelhindamisel lähtutakse Vabariigi Valitsuse 13. jaanuari 2011. a määruse nr 10 „Vabariigi Valitsuse reglement“ (edaspidi reglement) § 5 lõike 2 alusel kinnitatud mõju hindamise metoodikast.“;

5) paragrahvi 1 lõikes 5 asendatakse tekstiosa „Väljatöötamiskavatsuse, kontseptsooni“ sõnaga „Algatuskirja“; 

6) paragrahvi 1 lõike 6 sissejuhatav lauseosa sõnastatakse järgmiselt: 

„Kui seaduseelnõus on § 46 lõike 7 kohaselt ette nähtud seaduse mõju järelhindamise kohustus, esitatakse järelhindamise aruandes eelkõige:“;

7) paragrahvi 2 lõige 1 sõnastatakse järgmiselt: 

„(1) Seaduseelnõu (edaspidi käesolevas ja 3. peatükis ka eelnõu) koostatakse sama liiki ühiskonnasuhete õiguslikuks reguleerimiseks, kui kehtiv õiguslik regulatsioon on ülemäärane, ei ole piisav või ajakohane või kui vajalik regulatsioon puudub.“; 

8) paragrahvi 15 lõike 2 teine ja kolmas lause sõnastatakse järgmiselt:

„Ühe ja sama mõtte väljendamisel välditakse erineva sõnastuse kasutamist. Ühe ja sama mõiste tähistamiseks kasutatakse sama terminit.“;

9) paragrahvi 15 lõige 3 sõnastatakse järgmiselt:

„(3) Eelnõu sõnastamisel väljendatakse normi kohustuslikkust kindla kõneviisiga, vältides käskivaid modaaltegusõnu. Välislepingu menetlemist käsitleva eelnõu sõnastamisel kasutatakse da-tegevusnime.“;

10) paragrahvi 19 lõige 4 sõnastatakse järgmiselt:

„(4) Üldtuntud tähiseid ja ametlikke lühendeid võib kasutada eelnõusse kavandatavas tabelis ja eelnõu lisas.“;
11) paragrahvi 19 lõikes 5 asendatakse sõna „lühendi“ sõnaga „lühendkuju“; 

12) paragrahvi 20 punkti 1 täiendatakse pärast sõna „„EELNÕU““ sõnadega „ja eelnõu versiooni kuupäev“;

13) paragrahvi 27 lõike 3 teises lauses asendatakse tekstiosa „leheküljenumbreid, näiteks: Euroopa Parlamendi ja nõukogu direktiiv 2003/30/EÜ, millega edendatakse biokütuste ja muude taastuvkütuste kasutamist transpordisektoris (ELT L 123, 17.05.2003, lk 42–46)“ tekstiosaga „dokumentide puhul, mis on ilmunud kuni 30. septembrini 2023. a, leheküljenumbreid“;

14) paragrahvi 27 lõikest 4 jäetakse välja tekstiosa „, näiteks: nõukogu direktiiv 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta (EÜT L 169, 10.07.2000, lk 1–112), muudetud direktiiviga 2005/77/EÜ (ELT L 296, 12.11.2005, lk 17)“;

15) paragrahvi 29 lõike 3 esimesest lausest jäetakse välja tekstiosa „, näiteks: nõukogu direktiiv 2011/85/EL“;

16) paragrahvi 29 lõikest 4 jäetakse välja tekstiosa „, näiteks: nõukogu määrus (EÜ) nr 44/2001 kohtualluvuse ja kohtuotsuste täitmise kohta tsiviil- ja kaubandusasjades (EÜT L 12, 16.01.2001, lk 1–23)“;

17) paragrahvi 33 lõikes 3 asendatakse sõnad „Riigikogu häälteenamust“ sõnadega „Riigikogu poolthäälte enamust“; 

18) paragrahvi 34 lõiget 4 täiendatakse neljanda lausega järgmises sõnastuses:

„Samamoodi toimitakse sõna või tekstiosa väljajätmise korral.“; 

19) määrust täiendatakse §-ga 391 järgmises sõnastuses: 

„§ 391. Seletuskirja keelekasutus

Seletuskirja keelekasutus peab vastama eesti kirjakeele normile.“;

20) paragrahvi 40 lõike 1 punktis 6 asendatakse sõna „mõjud“ sõnaga „mõju“; 

21) paragrahvi 40 lõike 1 punktis 7 asendatakse sõna „seotud“ sõnaga „kaasnevad“;

22) paragrahvi 40 lõike 1 punkt 10 sõnastatakse järgmiselt: 

„10) eelnõu kooskõlastamine, esindusorganisatsioonide ja huvirühmade kaasamine ning avalik konsultatsioon.“;

23) paragrahvi 41 lõiget 2 täiendatakse pärast sõna „kirjeldatakse“ sõnadega „lihtsas keeles“; 

24) paragrahvi 42 lõige 2 sõnastatakse järgmiselt:

„(2) Kui enne seaduseelnõu ja seletuskirja koostamist on koostatud algatuskiri, märgitakse seletuskirja käsitletavas osas selle kooskõlastamise tulemus ja eelnõu vastavus algatuskirjale. Kui eelnõu erineb algatuskirjast, märgitakse, mille poolest, ja põhjendatakse erinevust. Kui algatuskirja ei ole koostatud, esitatakse selle kohta põhjendus.“;

25) paragrahvi 43 täiendatakse lõigetega 21 ja 22 järgmises sõnastuses:

„(21) Kui eelnõu puudutab isikuandmete töötlemist, esitatakse seletuskirja käsitletava osa eraldi alaosas Euroopa Parlamendi ja nõukogu määruse (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) artikli 35 kohaselt nõutav andmekaitsealane mõjuhinnang, selle kokkuvõte või põhjendus andmekaitsealase mõjuhinnangu tegemata jätmise kohta.

(22) Seletuskirja käsitletava osa viimases alaosas esitatakse analüüs ja kokkuvõtlik hinnang eelnõu kooskõla kohta Eesti Vabariigi põhiseadusega, eelkõige põhiõiguste ja vabaduste kaitsega.“;

26) paragrahvi 45 tekst sõnastatakse järgmiselt:

„(1) Seletuskirja osas „Eelnõu vastavus Euroopa Liidu õigusele“ selgitatakse kokkuvõtlikult eelnõu seost Euroopa Liidu õigusega, sealhulgas selgitatakse, kas eelnõu on vajalik Euroopa Liidu määruse, direktiivi või muu õigusakti riigisiseseks rakendamiseks. 

(2) Kui eelnõu on vajalik Euroopa Liidu õigusakti riigisiseseks rakendamiseks, esitatakse seletuskirjas viide selle õigusakti eelnõu kohta heakskiidetud Eesti seisukohtadele ja hilisematele seisukohtade muudatustele, samuti Euroopa Komisjoni mõjuanalüüsile, kui see on koostatud. 

(3) Kui Euroopa Liidu õigusakt jätab liikmesriigile kaalutlusõiguse selle rakendamisel, selgitatakse kokkuvõtlikult tehtud valikuid, sealhulgas Euroopa Liidu õigusaktis sätestatust rangemate nõuete kehtestamist.

(4) Euroopa Liidu õigusakti riigisiseseks rakendamiseks koostatavasse eelnõusse üldjuhul riigisisesest vajadusest lähtuvaid muudatusi ei kavandata. Kui need siiski kavandatakse, esitatakse seletuskirja käsitletavas osas selliste sätete loetelu.

(5) Euroopa Liidu direktiivi ülevõtmisel lisatakse seletuskirjale direktiivi sätete ja riigisisese õiguse vastavustabel. Vastavustabeli koostamisel võib kasutada Euroopa Komisjonis väljatöötatud vastavustabeli näidisvormi (tõlgituna eesti keelde) või käesoleva eeskirja lisas esitatud vastavustabeli vormi. Vastavustabelis esitatakse teave ka nende direktiivi sätete ülevõtmise kohta, mille puhul riigisisene õigus juba vastab direktiivi nõuetele. Vastavustabelis esitatakse teave Euroopa Liidu õiguse ülevõtmise ulatuse kohta vastavalt käesoleva määruse lisas esitatud värvikoodidele. 

(6) Euroopa Liidu määruse rakendamisel esitatakse seletuskirja käsitletavas osas loetelu määruse artiklitest, mille rakendamiseks on vaja Eesti õigust muuta.“;

27) paragrahvid 46 ja 47 sõnastatakse järgmiselt:

„§ 46. Seaduse mõju

(1) Seletuskirja osas „Seaduse mõju“ antakse hinnang seaduse rakendamisel avalduvatele tulemustele ja mõjule.

(2) Mõju analüüsimisel võetakse aluseks sisulised muudatused, mis vajaduse korral koondatakse. Alati tuuakse välja mõjutatud sihtrühmad, sealhulgas kui mõju avaldub üksikisikule. 

(3) Seletuskirja käsitletavas osas analüüsitakse:
1) sotsiaalset mõju, sealhulgas demograafilist mõju ja mõju lastega peredele; 
2) mõju julgeolekule ja turvalisusele, sealhulgas küberturvalisusele;
3) majanduslikku mõju;
4) mõju digiarengule;  
5) mõju elu- ja looduskeskkonnale;
6) mõju võrdsetele võimalustele;
7) mõju regionaalarengule;
8) muud asjakohast mõju.

(4) Mõju hinnatakse tasakaalustatult, kirjeldades soovitud mõju kõrval ka muud otsest või kaudset mõju, sealhulgas võimalikku kahjulikku mõju, riske ja määramatust. Kui seaduse rakendamine toob haldusvälistele isikutele kaasa uusi kohustusi või piiranguid või olemasolev halduskoormus suureneb, hinnatakse koormust võimaluse korral kvantitatiivselt. 

(5) Mõju hinnatakse teadmuspõhiselt, võttes arvesse teadus- ja tõenduspõhiseid allikaid ning muud olemasolevat teavet. Mõju hindamisel kasutatud allikatele viidatakse. Andmete, protsesside või muude seoste kirjeldamiseks võib kasutada infograafikat. 

(6) Mõju hindamisel lähtutakse proportsionaalsuse põhimõttest. Olulisema mõjuga muudatusi hinnatakse põhjalikumalt ja esmajärjekorras. Peamised järeldused, milleni mõju hindamise käigus jõuti, tuuakse seletuskirjas esile.

(7) Õigusakti järelhindamine kavandatakse siis, kui seaduse rakendamisega kaasneb märkimisväärne risk või määramatus. Alati nähakse järelhindamise kohustus ette siis, kui olulise mõjuga seaduseelnõu algatuskiri on erandlikult jäetud kiireloomulisuse tõttu koostamata. 

§ 47. Seaduse rakendamisega kaasnevad riigi ja kohaliku omavalitsuse tegevused, eeldatavad kulud ja tulud

(1) Seletuskirja osas „Seaduse rakendamisega kaasnevad riigi ja kohaliku omavalitsuse tegevused, eeldatavad kulud ja tulud“ antakse ülevaade seaduse rakendamiseks vajalikest tegevustest ja korralduslikest muudatustest ning hinnatakse seaduse mõju riigi ja kohaliku omavalitsuse üksuse kuludele ja tuludele.

(2) Kui seaduse rakendamine mõjutab asutuse, kohaliku omavalitsuse üksuse või riigieelarvet, hinnatakse kulude ja tulude muutust ning esitatakse lisavahendite allikas. Kui rakendamiseks on vaja lisavahendeid riigieelarvest, selgitatakse, millal plaanitakse neid taotleda.

(3) Kui seaduse rakendamiseks on vaja arendada infotehnoloogilist lahendust, sealhulgas infosüsteemi, märgitakse:
1) millist infotehnoloogilist lahendust on vaja muuta või milline uus lahendus on vaja luua;
2) kas ja milliseid uue tehnoloogia võimalusi, sealhulgas tehisaru, kasutatakse;
3) mis on muudatuse hinnanguline kulu, sealhulgas ülalpidamiskulu, ja kas on olemas vahendid tööde tegemiseks;
4) tööde tegemise esialgne ajakava;
5) tööde kvaliteetse tegemise eest vastutav asutus. 

(4) Kui seaduse rakendamine riigi või kohaliku omavalitsuse üksuse kulusid või tulusid ei mõjuta, märgitakse see seletuskirjas.“;

28) paragrahvi 50 pealkiri ja lõike 1 sissejuhatav lauseosa sõnastatakse järgmiselt: 

„§ 50. Eelnõu kooskõlastamine, esindusorganisatsioonide ja huvirühmade kaasamine ning avalik konsultatsioon

Seletuskirja osas „Eelnõu kooskõlastamine, esindusorganisatsioonide ja huvirühmade kaasamine ning avalik konsultatsioon“ märgitakse:“;

29) paragrahvi 50 lõike 1 punkti 1 täiendatakse pärast sõna „institutsioonile“ tekstiosaga „, esindusorganisatsioonile“;

30) paragrahvi 58 tekstis asendatakse sõna „osundama“ sõnaga „viitama“ vastavas muutevormis;

31) paragrahvi 65 lõike 1 punkt 7 sõnastatakse järgmiselt: 

„7) eelnõu kooskõlastamine, esindusorganisatsioonide ja huvirühmade kaasamine ning avalik konsultatsioon.“; 

32) paragrahvi 65 lõige 2 tunnistatakse kehtetuks;

33) määrust täiendatakse §-dega 661 ja 662 järgmises sõnastuses: 

„§ 661. Määruse 1. jaanuaril 2027. a jõustunud nõuete täitmise kontroll

Käesoleva määruse 1. jaanuaril 2027. a jõustunud nõuete täitmist kontrollib Justiits- ja Digiministeerium algatuskirja ja seaduseelnõu puhul, mis saadetakse esmakordselt kooskõlastamisele 1. märtsil 2027. a või pärast seda.

§ 662. Määruse § 41 lõike 2 kohaldamine

Käesoleva määruse § 41 lõike 2 1. jaanuaril 2027. a jõustunud redaktsiooni kohaldatakse alates 1. jaanuarist 2029. a.“;

34) määruse lisa „Euroopa Liidu direktiivi ja Eesti õigusakti vastavustabel“ kehtestatakse uues sõnastuses (lisatud).

§ 2. Määrus jõustub 1. jaanuaril 2027. a.



Kristen Michal
Peaminister

Liisa-Ly Pakosta
Justiits- ja digiminister

Keit Kasemets
Riigisekretär

Lisa Euroopa Liidu direktiivi ja Eesti õigusakti vastavustabel 





Vabariigi Valitsuse 22. detsembri 2011. a määrus 
„Hea õigusloome ja normitehnika eeskiri” 
Lisa

(muudetud sõnastuses)

1 Tähista lahter vastavalt: 
🟢 Roheline – minimaalne ülevõtmine
🔴 Punane – laiem ülevõtmine
🟡 Kollane – muud juhud

